KIRJALLINEN KYSYMYS P-2874/02 esittäjä(t): Jonas Sjöstedt (GUE/NGL) komissiolle. Irlannin maanviljelijöille maksettavan tuen aikaistaminen.



Virallinen lehti nro 110 E , 08/05/2003 s. 0117 - 0118



KIRJALLINEN KYSYMYS P-2874/02 esittäjä(t): Jonas Sjöstedt (GUE/NGL) komissiolle (7. lokakuuta 2002) Aihe: Irlannin maanviljelijöille maksettavan tuen aikaistaminen Ruotsalaisten lehtitietojen (jotka perustuvat irlantilaislehtien tietoihin) mukaan Irlannin maatalousministeri on pyytänyt komissiota aikaistamaan Euroopan unionin nautaeläintukea ja korottamaan sitä 500 miljoonalla eurolla. Lisäksi Irlannin maatalousministeri on tiettävästi pyytänyt, että komissio maksaisi noin 100 miljoonan euron aluetuen, joka oikeastaan pitäisi maksaa ensi vuoden kuluessa, jo nyt (siis ennen Irlannin toista kansanäänestystä Nizzan sopimuksesta). Irlannin maatalousministeriö on tiettävästi varautunut rahojen nopeaan jakamiseen. Sanomalehti Irish Examiner toteaa, että maatalousministeri on kirjoittanut puolueensa Fianna Failin työntekijöille ja kehottanut näitä käyttämään taloudellista tukea argumenttina Nizzan sopimuksen hyväksymisen puolesta. Pitävätkö edellä esitetyt tiedot Irlannin maanviljelijöille maksettavan tuen aikaistamisesta paikkansa? Jos näin on, liittyykö asia suoranaisesti Irlannissa 19. lokakuuta 2002 Nizzan sopimuksesta järjestettävään kansanäänestykseen? Franz Fischlerin komission puolesta antama vastaus (31. lokakuuta 2002) Irlanti ja Yhdistynyt kuningaskunta ovat ilmoittaneet komissiolle viljelijöidensä keväällä ja kesällä 2002 vallinneiden poikkeuksellisen epäsuotuisien ilmasto-olosuhteiden vuoksi kohtaamista taloudellisista vaikeuksista. Kyseisen ajanjakson epätavallisen alhainen lämpötila ja suuri sademäärä yhdessä alensivat näiden jäsenvaltioiden joillakin alueilla vilja- ja rehusadon laatua ja määrää. Satoa ei voitu korjata koko viljelyalalta. Siellä missä pelloille päästiin, koneet ja laiduntavat eläimet vahingoittivat vettyneen maaperän rakenteita. Tuottajien saama todellinen keskimääräinen sato oli poikkeuksellisen huono, ja tuottajille aiheutui välittömiä lisäkustannuksia viljan kuivattamisesta ja lisärehun ostosta nautaeläinten ruokkimiseksi kyseisenä aikana. Tämän tilanteen huomioon ottaen Irlanti ja Yhdistynyt kuningaskunta pyysivät komissiolta kesän 2002 alussa lupaa maksaa peltokasvien pinta-alatuesta ennakkoa. Tarkistettuaan toimitettujen tietojen paikkansapitävyyden komissio antoi luvan maksaa ennakkoon enintään 50 prosenttia markkinointivuoden 2002/2003 peltokasvien pinta-alatukien määrästä Irlannin alueella toimiville tuottajille ja Yhdistyneen kuningaskunnan osalta Pohjois-Irlannin alueella toimiville tuottajille. Poiketen asetuksen (EY) N:o 1251/1999(1) 8 artiklasta, jossa säädetään, että pinta-alatuet maksetaan 16 päivästä marraskuuta 2002, ennakkomaksu voidaan suorittaa 16 päivästä lokakuuta 2002, jolloin Euroopan maatalouden ohjaus- ja tukirahaston (EMOTR:n) varainhoitovuosi 2003 alkaa. Ennakon maksuun annettavasta luvasta säädetään asetuksesta (EY) N:o 1251/1999 poikkeamisesta 11 päivänä lokakuuta 2002 annetussa komission asetuksessa (EY) N:o 1818/2002(2). On huomattava, että tietyille Saksan ja Italian alueille oli jo myönnetty vastaava poikkeuslupa asetuksesta (EY) N:o 1251/1999 poikkeamisesta 23 päivänä elokuuta 2002 annetulla komission asetuksella (EY) N:o 1519/2002(3) ja 28 päivänä elokuuta 2002 annetulla komission asetuksella (EY) N:o 1535/2002(4). Nautaeläinpalkkioiden osalta komissio antoi ilmasto-olosuhteiden poikkeuksellisuuden tarkastamisen jälkeen asetuksella (EY) N:o 1830/2002(5) luvan kaikille jäsenvaltioille, jotka niin haluavat, nostaa ennakon määrän 60 prosentista 80 prosenttiin kalenterivuoden 2002 palkkioista auttaakseen karjankasvattajia selviytymään välittömistä rahavaikeuksista. Asetuksen (EY) N:o 1254/1999 soveltamisen yksityiskohtaisista säännöistä 28 päivänä lokakuuta 1999 annetun komission asetuksen (EY) N:o 2342/1999(6) mukaisesti ennakko nautaeläinpalkkioista voidaan maksaa vasta 16 päivästä lokakuuta sinä kalenterivuonna, joksi palkkiota haetaan, yhteisön lainsäädännön mukaisten hallinnollisten ja paikalla tehtävien tarkastusten perusteella. (1) Neuvoston asetus (EY) N:o 1251/1999, annettu 17 päivänä toukokuuta 1999, tukijärjestelmästä tiettyjen peltokasvien viljelijöille, EYVL L 160, 26.6.1999. (2) EYVL L 276, 12.10.2002. (3) EYVL L 228, 24.8.2002. (4) EYVL L 231, 29.8.2002. (5) Komission asetus (EY) N:o 1830/2002, annettu 14 päivänä lokakuuta 2002, naudanliha-alan yhteisestä markkinajärjestelystä annetun neuvoston asetuksen (EY) N:o 1254/1999 yksityiskohtaisista säännöistä palkkiojärjestelmien soveltamisen osalta annetun asetuksen (EY) N:o 2342/1999 muuttamisesta, EYVL L 277, 15.10.2002. (6) EYVL L 281, 4.11.1999.